Tanulmányai a NyIrK, Korunk, Forschungen zur Volksund Landeskunde és Revista Bibliotecilor hasábjain jelentek meg. "Egy múlt század eleji magánkönyvtár és Pestalozzi hatása" (Könyv és Könyvtár IV. Debrecen 1964. 229–233)," Erasmus erdélyi olvasói" (NyIrK 1967/1), "Olvasótársulatok, polgári társalkodók és kaszinók" (NyIrK 1968/1) című s más tanulmányaiban könyv- és könyvtártörténeti kutatások alapján vizsgálta az erdélyi olvasóközönség kialakulását. E kérdéskörre vonatkozó kutatásait rendszerezte és foglalta össze "XVI. századi olvasmányok" című művelődéstörténeti munkájában (1974), s folytatta a XVII–XIX. századi erdélyi életformaváltásra vonatkozó termelési, egészségügyi, közigazgatási és művelődési térre kiterjedő nagyméretű anyaggyűjtésében, amely az 1977-es bukaresti földrengéskor vele együtt pusztult el. E jelentős vállalkozás egyik elkészült részletét "A hagyományos világ alkonya" címmel "A Hét" közölte (1979/9–21). Sajtó alá rendezte s előszóval látta el Comenius válogatott írásait (1971), s részben fordította is az "Erasmus világa" című válogatást (1972) a Téka-sorozat számára.